Actul normativ prevede instituirea unor măsuri de simplificare şi digitalizare în domeniul gestionării fondurilor europene aferente politicii de coeziune 2021-2027, care au drept scop asigurarea accesului facil, transparent, nediscriminatoriu, competitiv şi simplificat la fondurile externe nerambursabile, cu respectarea prevederilor Regulamentului (UE) 2021/1060 al Parlamentului European şi al Consiliului din 24 iunie 2021 de stabilire a dispoziţiilor comune privind Fondul european de dezvoltare regional, Fondul social european Plus, Fondul de coeziune, Fondul pentru o tranziţie justă şi Fondul european pentru afaceri maritime, pescuit şi acvacultură şi de stabilire a normelor financiare aplicabile acestor fonduri, precum şi Fondului pentru azil, migraţie şi integrare, Fondului pentru securitate internă şi Instrumentului de sprijin financiar pentru managementul frontierelor şi politica de vize, denumit în continuare Regulamentul (UE) 2021/1060, cu modificările şi completările ulterioare.
Şeful statului a mai promulgat, miercuri, legea privind aprobarea Ordonanţei de urgenţă a Guvernului nr. 153/2020 pentru instituirea unor măsuri fiscale de stimulare a menţinerii/creşterii capitalurilor proprii, precum şi pentru completarea unor acte normative. Actul normativ conţine printre reglementări şi prevederi referitoare la acordarea unor reduceri ale impozitului pe profit, impozitului pe veniturile microîntreprinderilor sau impozitului specific unor activităţi, în situaţia în care contribuabilii îndeplinesc anumite condiţii referitoare la menţinerea sau creşterea capitalurilor proprii.
Acesta a promulgat şi legea pentru aprobarea Ordonanţei de urgenţă a Guvernului nr. 189/2022 privind modificarea art. VIII alin. (1) din Ordonanţa de urgenţă a Guvernului nr. 39/2022 pentru modificarea şi completarea unor acte normative în domeniul gestionării financiare a fondurilor europene şi pentru adoptarea unor măsuri privind beneficiarii de fonduri europene şi modificarea altor acte normative. Legea vizează modificarea alin. (1) al articolului VIII din Ordonanţa de urgenţă 39/2022, respectiv prelungirea măsurilor de flexibilizare a termenelor şi condiţiilor procedurale adoptate prin aceasta, până la data de 30 iunie 2023 pentru proiectele aferente perioadei de programare 2014-2020 finanţate din Programul operaţional Asistenţă tehnică şi Programul operaţional Capital uman – obiectivul specific 4.9.